
Text rozhodnutia
Súd: Krajský súd Trnava Spisová značka: 14S/78/2014 Identifikačné číslo súdneho spisu: 2014200331 Dátum vydania rozhodnutia: 01. 04. 2015 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2015:2014200331.2 Uznesenie Krajský súd v Trnave v právnej veci žalobcu: M. W., nar.XX.XX.XXXX, bytom Z. W. XX, XXX XX C., t.č. Ústav na výkon trestu odňatia slobody, 919 35 Hrnčiarovce nad Parnou, proti žalovanému: Ústav na výkon trestu odňatia slobody, 919 35 Hrnčiarovce nad Parnou, o návrhu na preskúmanie zákonnosti rozhodnutia žalovaného č. ÚVTOS-13-275/13-14 (bez uvedenia dátumu vydania rozhodnutia), takto r o z h o d o l : Súd konanie z a s t a v u j e. Žiaden z účastníkov nemá nárok na náhradu trov konania. o d ô v o d n e n i e : Žalobou doručenou súdu dňa 13.05.2014, sa žalobca s poukazom na čl. 46 ods. 2 Ústavy SR a § 244 ods. 3 O.s.p. v spojení s § 247 ods. 2 a 3 O.s.p. domáhal preskúmania zákonnosti rozhodnutia žalovaného správneho orgánu č. ÚVTOS-13-275/13-14 (bez uvedenia dátumu vydania rozhodnutia) vydaného v súvislosti s jeho podmienečným prepustením na slobodu. Krajský súd v Trnave výzvou zo dňa 23.06.2014 vyzval žalobcu, aby v lehote do 10 dní od doručenia výzvy zaslal súdu plnú moc udelenú advokátovi na zastupovanie v konaní pred súdom, nakoľko podľa § 250a O.s.p., sa v konaní podľa druhej hlavy V. časti O.s.p vyžaduje povinné právne zastúpenie. Zároveň bol poučený podľa § 30 O.s.p. o možnosti požiadať o právnu pomoc v zmysle zákona č. 327/2005 Z.z. o poskytovaní právnej pomoci osobám v materiálnej núdzi. Dopytom na Centrum právnej pomoci, Kancelária Hlohovec bolo zistené, že žalobca dňa 09.07.2014 doručil centru žiadosť o poskytnutie právnej pomoci v predmetnom súdnom konaní, pričom rozhodnutím centra Č.k.KaHC-39890/7654/2014-68250/2014 zo dňa 12.11.2014 žalobcovi nárok na poskytovanie právnej pomoci nebol priznaný. Uvedené rozhodnutie nadobudlo právoplatnosť dňa 05.12.2014. Podľa § 250a O.s.p. žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. V konaní o preskúmaní rozhodnutia správneho orgánu žalobca musí byť zastúpený advokátom, pokiaľ sám nemá právnické vzdelanie. Vzhľadom na to, že žalobca napriek poučeniu o následkoch nedoplnenia plnej moci, udelenej advokátovi na zastupovanie v konaní ju nedoplnil, nepreukázal, že sám má právnické vzdelanie a nebol mu priznaný nárok na poskytovanie právnej pomoci súd postupoval podľa § 250d ods. 3 O.s.p. a konanie zastavil. O náhrade trov konania súd rozhodol podľa § 246c a § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Toto rozhodnutie senát Krajského súdu v Trnave prijal pomerom hlasov 3:0 (§ 3 ods.9 zák.č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

